בדיקה נוירולוגית
שלבי הבדיקה הנוירולוגית > תפקוד מוטורי > כוח גס

טרם בדיקת כוח גס ניתן להעריך באופן מהיר יחסית חולשה בצד מסוים על ידי ביצוע מבחן מצב. להערכה ראשונית של הכוח הגס בידיים ניתן לערוך מבחן "Pronation drift", שבו מבקשים מהנבדק להושיט את ידיו לפנים עם כף היד כלפי מעלה, תוך כדי עצימת עיניו; חולשה של השרירים בידיים תתבטא בצניחה של הגפה הפגועה, ביחד עם סיבוב כף היד כלפי פנים (עצימת העיניים מונעת תיקון של החולשה). באופן דומה ניתן להעריך את הכוח הגס ברגליים במבחן בארֶה ("Barre"), שבו הנבדק מתבקש לשכב ולהרים את רגליו בברכיים כפופות. צניחה של הגפה תעיד על חולשה באותה גפה.
לאחר מבחן המצב נבחנת כל קבוצת שרירים בנפרד. בדיקת כוח גס נעשית על כמה שרירים, כך שמופעל כוח מנוגד לכוח שמפיק השריר בעצמו. לרוב הבדיקה נעשית בשני הצדדים, כדרך להעריך חוסר סימטריה על ידי השוואת תפקוד שני הצדדים. בכל אחת מקבוצות השרירים מדרגים את הכוח הגס לאחת משש דרגות מ-0 עד 5, לפי המפרט הבא:
| דרגה | פירוט |
| --- | --- |
0: חוסר פעילות שרירית מוחלטת
1: התכווצות קלה של השריר, אולם היא לא מספיקה על מנת להזיז את הגפה
2: תנועה של המפרק רק בנטרול הכבידה
3: תנועה של המפרק שלא מול התנגדות
4: תנועה מלאה של המפרק, אך עם חולשה מסוימת נגד התנגדות; מאחר שמדובר בטווח רחב, יש בודקים המחלקים דרגה זו ל-"+4" ול-"-4"
5: כוח גס תקין

קבוצות השרירים הנבדקים מפורטות להלן. ניתן להעריך לפי צורך שרירים נוספים ופגיעות מקומיות נוספות.
| שריר | פעולה | עצב מעצבב | שורשי עצב שדרה | אופן הבדיקה |
| --- | --- | --- | --- | --- |
| שריר הדלתא | הצדדת הזרועות | עצב השחי | C5-C6 | הנבדק מתבקש להרים את זרועותיו תוך הרחקתן מהגוף, בעוד הבודק מנסה להצמידן לגוף |
| שריר הזרוע הדו-ראשי | כפיפת המרפק | עצב השריר והעור | C5-C6 | הנבדק מתבקש לכופף את המרפק, בעוד הבודק מנסה ליישר אותו |
| שריר הזרוע התלת-ראשי | פשיטת המרפק | עצב החישור | C7-C8 | הנבדק מתבקש ליישר את המרפק, בעוד הבודק מנסה לכופף אותו |
| כופפי שורש כף היד | כפיפה של כף היד | עצב התווך | C7-C8 | הנבדק מתבקש לכופף את כף היד בכיוון כף היד, בעוד הבודק מנסה ליישר אותה |
| פושטי שורש כף היד | פשיטה של כף היד | עצב החישור | C6-C7 | הנבדק מתבקש לכופף את כף היד בכיוון גב היד, בעוד הבודק מנסה ליישר אותה |
| השרירים הבין גרמיים בכף היד | הרחקת האצבעות זו מזו | עצב הגומד | C8-T1 | הנבדק מתבקש להרחיק את אצבעותיו זו מזו, בעוד הבודק מנסה להצמיד אותן |
| שריר הכסל והמותניים | כפיפת הירך | עצב הירך | L1-L3 | הנבדק מתבקש לקפל את הברך והירך לזווית של 90 מעלות ואז להצמיד את הירך לבטן, בעוד הבודק מנסה להרחיק אותה |
| שריר העכוז הגדול | פשיטת הירך | עצב העכוז התחתון | L5-S2 | הנבדק מתבקש לקפל את הברך והירך לזווית של 90 מעלות ואז להרחיק את הירך מהבטן, בעוד הבודק מנסה להצמיד אותה |
| שריר העכוז האמצעי | הצדדת הירך | עצב העכוז העליון | L5 | הנבדק מתבקש להרחיק את רגלו מקו האמצע, בעוד הבודק מנסה להצמידה |
| מתוויכי הירך | התווכת הירך | העצב הסותם | L2-L4 | הנבדק מתבקש לקרב את רגלו לקו האמצע, בעוד הבודק מנסה להרחיקה |
| שרירי מיתר הברך | כפיפת הברך | עצב השת | L5-S2 | הנבדק מתבקש לכופף את ברכו, בעוד הבודק מנסה ליישר אותה |
| שריר הירך הארבע ראשי | פשיטת הברך | עצב הירך | L2-L4 | הנבדק מתבקש ליישר את ברכו, בעוד הבודק מנסה לכופף אותה |
| השריר השוקתי הקדמי | כפיפת כף הרגל לכיוון השוק | העצב השוקיתי העמוק | L4-L5 | הנבדק מתבקש לכופף את כף הרגל לכיוון השוק, בעוד הבודק מנסה להשטיחה |
| שריר הסובך השלש ראשי | פשיטת כף הרגל (כפיפת כף הרגל הרחק מהשוק) | עצב השוקה | S1-S2 | הנבדק מתבקש לכופף את כף הרגל הרחק מהשוק, כעין לחיצה על דוושת דלק, בעוד הבודק מנסה לכופפה לכיוון השוק |
| השריר השוקתי האחורי | סיבוב של כף הרגל פנימה | עצב השוקה | L4-L5 | הנבדק מתבקש לסובב את כף הרגל פנימה, בעוד הבודק מנסה לסובבה החוצה |
| השריר השוקיתי הארוך והשריר השוקיתי הקצר | סיבוב החוצה של כף הרגל | העצב השוקיתי השטחי | L5-S1 | הנבדק מתבקש לסובב את כף הרגל החוצה, בעוד הבודק מנסה לסובבה פנימה |
| השריר פושט הבוהן הארוך | פשיטת הבוהן הגדולה | העצב השוקיתי העמוק | L4-S1 | הנבדק מתבקש להרים את בהונו הגדולה, בעוד הבודק מנסה להורידה |